Nessaram ahil-nneɣ d win s wacu ara d-sfaydin, deg-s ara d-affen imnadiyen akked imeɣriyen isalen ɣef tamacahut akked wayen yeɛnan tasuqilt akked tarrayin-is. Ad sɛun s ummata tikti amek ara d-suqlen aḍris seg tutlayt tabaṛanit ladɣa ɣer tmaziɣt. Akken nessaram ad yili d tasarut ara yeldin tiwwura n tusna i wannar aseklan amaziɣ, d lsas i wid yebɣan ad xedmen leqdicat ɣef yisental yecban wa, neɣ isental yerzan tawsit-a tamacahut neɣ tiwsatin nniḍen n tsekla tamaziɣt, imi ahat mazal aṭas n wayen ur d-nessebgen ara, ur d-newwi ara awal fella-s s telqayt, ahat d ay-agi ara yeǧǧen wiyaḍ ad nadin ugar n wayen i d-nefka deg usentel-agi.